同楊十二緱氏寺宿草酌張正民秀才見訪
作者：張耒
朝代：宋

paragraphs: 契闊千里別，惻愴難具言。
殷勤一宵語，願子未即眠。
空堂燈火青，旅褐借僧氈。
勞勞一杯酒，不解道路寒。
經年相從樂，既別亦茫然。
人間事盡爾，聚散亦何歎。
但悲多難身，尚獲朋友歡。
間關百憂中，一笑有萬錢。
張子年未冠，已雄羣少年。
巉巉坐我側，紫眸秀雙顴。
壯志激衰懦，清談破愁煎。
天明即分散，奈此情悁悁。